Document ID: 32006D0461

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Ιουνίου 2006
για τη διάθεση στο Ηνωμένο Βασίλειο πρόσθετων ημερών αλιείας εντός της διαίρεσης ICES VIIe
[κοινοποιηθείσα υπό τον αριθμό Ε(2006) 2438]
(Το κείμενο στην αγγλική γλώσσα είναι το μόνο αυθεντικό)
(2006/461/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 51/2006 του Συμβουλίου, της 22ας Δεκεμβρίου 2005, περί καθορισμού, για το 2006, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων (1), και ιδίως το σημείο 9 του παραρτήματος IIC,
Εκτιμώντας τα ακόλουθα:
(1)
Στο σημείο 7 του παραρτήματος IIC του κανονισμού (ΕΚ) αριθ. 51/2006, προσδιορίζεται ο μέγιστος αριθμός ημερών (216) κατά τις οποίες τα κοινοτικά σκάφη ολικού μήκους ίσου ή μεγαλύτερου από 10 μέτρα, τα οποία φέρουν δοκότρατες με μέγεθος ματιών ίσο ή μεγαλύτερο των 80 mm, ή στατικά δίχτυα με μέγεθος ματιών μικρότερο από 220 mm, μπορούν να παραμένουν εντός της διαίρεσης ICES VIIe από την 1η Φεβρουαρίου 2006 έως τις 31 Ιανουαρίου 2007.
(2)
Το σημείο 9 του εν λόγω παρατήματος επιτρέπει στην Επιτροπή να διαθέτει πρόσθετο αριθμό ημερών αλιείας κατά τις οποίες κάποιο σκάφος μπορεί να παραμένει εντός της εν λόγω περιοχής όταν διαθέτει επ’ αυτού τέτοιου είδους δοκότρατες ή στατικά δίχτυα, βάσει οριστικών διακοπών των αλιευτικών δραστηριοτήτων που έχουν πραγματοποιηθεί από την 1η Ιανουαρίου 2004.
(3)
Το Ηνωμένο Βασίλειο υπέβαλλε στοιχεία που αποδεικνύουν μείωση κατά 5 % κατά το 2006 της αλιευτικής ικανότητας των σκαφών που ευρίσκονται στην περιοχή και φέρουν δοκότρατες με μέγεθος ματιών ίσο ή μεγαλύτερο των 80 mm.
(4)
Βάσει των υποβληθέντων στοιχείων, πρέπει να διατεθούν στο Ηνωμένο Βασίλειο 12 επιπλέον ημέρες αλιείας από την 1η Φεβρουαρίου 2006 ως τις 31 Ιανουαρίου 2007 για σκάφη που φέρουν τέτοιου είδους δοκότρατες.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Αλιείας και Υδατοκαλλιέργειας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο μέγιστος αριθμός ημερών κατά τις οποίες τα αλιευτικά σκάφη με σημαία Ηνωμένου Βασιλείου, τα οποία φέρουν δοκότρατες με μέγεθος ματιών ίσο ή μεγαλύτερο των 80 mm, είναι δυνατόν να παραμένουν εντός της διαίρεσης ICES VIIe, όπως προβλέπεται στον πίνακα Ι του παραρτήματος IIC του κανονισμού (ΕΚ) αριθ. 51/2006, τροποποιείται σε 228 ημέρες ετησίως.
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 26 Ιουνίου 2006.

Labels: 11
8
18
6